El Consell ofereix ajudes econòmiques per a les pymes del sector comercial, artesà i de consum
13 de febrer de 2018

La Conselleria d'Economia Sostenible, Sectors productius, Comerç i Treball ofereix unes ajudes econòmiques per a les pymes del nostre municipi. Corresponen a l'exercici 2018 i d'elles podran beneficiar-se les empreses del sector comercial, artesà i de consum.

Fins al 15 de febrer és possible sol·licitar una línia d'ajudes que s'ofereix a través de la Federació Valenciana de Municipis i Províncies (FVMP). Podran accedir a elles les persones físiques o jurídiques que estiguen enquadrades en els sectors comercial, de consum i artesà.

Tota empresa que complisca amb els següents requisits percebrà una part d'aquestes ajudes econòmiques: estar legalment constituïda; estar al corrent de les obligacions tributàries; i no ser deutor per reintegrament de subvencions. Aquestes ajudes només s'atendran a través de la via telemàtica (http://sede.gva.es). És necessari disposar de la signatura digital, a la qual també es pot accedir a través de l'adreça que anteriorment hem citat. Les sol·licituds que es presenten han d'estar acompanyades per la documentació que es demana en cada cas.

Aquesta actuació s'engega des de la Conselleria d'Economia Sostenible, Sectors Productius, Comerç i Treball, a través del Director General de Comerç i Consum. L'objectiu d'aquestes ajudes econòmiques el de dinamitzar uns sectors de la producció que són considerats com a motors bàsics de l'economia autonòmica. A aquest efecte, s'anuncia una inversió de 3,87 milions d'euros per a tota la Comunitat Valenciana.

Des del consistori de l'Eliana s'anima els comerciants, artesans i productors de béns de consum a sol·licitar aquestes ajudes, que contribueixen a fer que aquests sectors de la nostra economia puguen incrementar l'oferta i permeten oferir als consumidors uns productes de qualitat.